khistorydata/jeongjo-sjw-relations huggingface dataset:
정조 5년
刑曹啓目。靈嚴郡守黃泰彦段。偏聽誣訴。成給傳令之狀。合有重勘是白乎矣。係是朝官。移義禁府處之。何如。判付啓。壓良之律自在。先朝飭禁諄複。惟是懷保之聖念。五十年如一日。小民之無告者。得免豪石之虐害。罔非聖恩所被是如乎。近年以來。壓良之事。陸續登聞。以此罪論勘。不知其幾人是置。此豈非朝家所可悚然者乎。所謂李★輝尹★等段。待用刑時。令道臣親執。限三次嚴刑。如律酌配爲旀。該邑倅所謂萬萬無狀兺除良。道臣丁寧。渠必無自明之端。爲先削職。仍令該府拿問嚴處爲旀。他餘條件。竝只依回啓稟處施行爲旀。大抵此等事。足係三隅反處。此道若此。他道可知是旀。近多頻犯。後當尤甚。不可無一番痛禁之擧。以此判府內辭意。卿其別樣措辭謄關。嚴飭於各該道。嗣后有如許非理之訟。貽窮民難支之弊是隱。則不禁之該邑倅除良。按道之臣。責亦難免。俾各知委。所管外邑。無底令後之犯爲旀。擧行形止。先則狀聞事一體行會爲良如敎。又啓目。結束色書吏任漢復等。一竝待結末。嚴刑重勘。何如。判付啓。滯囚多日。不可無決折之道是如乎。竝令發配。亦足矝愍。其中結束吏任漢復金禹成等段。與同班軍士有異兺除良。若論以平日不能檢飭之失是隱。則非渠二人。所可專當者是旀。況旀所謂官長。穩睡偃息。曾無一言之及於警衛。而獨責乎疲殘之兩吏甚非綜核之政。竝只從重決杖放送爲旀。近仗軍白五乭等段。上直中頭目人。不可不別樣嚴懲是旀。又若挽執再千。省記外加直。雖曰謬例云。而事出之後。不可無罪。一體重繩爲有矣。如無挽執之漢置之。皆以草記稟處爲旀。萬才段。無論知與不知。渠是同役。事又干連。不可仍置輦轂。絶島仍本役爲奴爲旀。其外各人等。卿其分輕重決罪後。草記爲旀。今太之招怨再千。全先之執留明得。皆不干於本事。別無加罪之端是如乎。亦卽酌放爲旀。近來近仗軍加頗漸至倍蓰之境是如爲有。則省記之數。何乃膠守舊例乎。此亦兵曹之責也。此後申飭該曹。使卽釐正爲旀。使令等段。亦無待結末之事。竝放送爲良如敎。
정조 5년
李晉圭。以刑曹言啓曰。兵曹書吏任漢復等。捧招啓目判付內。結束吏任漢復金禹成。從重決杖放送。白五乭等上直中頭目人。不可不別樣嚴懲。挽執再千。省記外加直。不可無罪。一體重繩。如無挽執之漢置之。萬才絶島仍本役爲奴。其外各人等。分輕重決罪。今太全先。別無加罪之端。亦卽酌放。皆以草記稟處事。判下矣。當初挽執曹再千。使之加直委折。近仗軍士白五乭等處。更加査問。則招內以爲。省記外一二名之加直。已成謬規。故再千渠自留宿。別無挽執之人云。勿論挽執與否。禁中直宿之法。何等至嚴且重。而近仗軍士之省記外。加數入直。雖曰近成謬例。旣已現發之後。其在重宿衛懲後弊之道。宜施重勘。頭目軍士白五乭。身爲伊日頭目。旣不能摘發。又仍以掩覆。致有此無前變怪者。萬萬痛駭。白五乭。以大明律詐不以實者。杖一百徒三年之律施行。杖則收贖後。江原道平海郡。定配所發配。其餘近仗軍士金道成孫福同李春三金福男朴奉英朴春英及書吏任漢復金禹成等。竝徒重杖一百。金明得旣是省記之外。以擅入律。亦杖一百。林今太全先伊等。雖不干於本事。當初招怨。數外挽執。俱不可不懲。以不應爲事理。重律。各杖八十。照律竝收贖放送。萬才。全羅道康津縣薪智島。仍本役絶島爲奴。卽爲押送。使令金萬興高擎天等。竝放送之意。敢啓。傳曰。知道。
정조 5년
又以義禁府言啓。曰。全羅監司朴祐源狀啓據。刑曹粘目判付內。靈巖前郡守黃泰彦。拿問嚴處事。命下矣。黃泰彦時在任所云。依例發遣府書吏拿來。何如。傳曰。允。
정조 5년
辛丑閏五月十六日巳時。上御涵仁亭。禮房承旨入侍時。左承旨徐有防。假注書趙衍德。編修官張顯慶。記事官文采五。以次進伏訖。上曰。臺諫承牌入來乎。有防曰。今方入來云矣。命書傳敎曰。路過廟前近因紛撓。迄今未果。二十二日遣將臣。行祭於東南兩廟。命退。承史以次退出。
정조 5년
行都承旨嚴璹藥院直。左承旨徐有防坐直。右承旨趙時偉坐。左副承旨金宇鎭坐。右副承旨李晉圭坐直。同副承旨鄭志儉坐。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
以平安兵使申大謙。寧邊府朴仁贊捉虎論賞狀啓。傳于李晉圭曰。觀此兩度狀本。近來捉虎之報。多涉無實。至於本府所報形止。不但甚有條理。決知其該府使。不以無情之語。瞞報請賞。其在激勵遐陬之道。不可無嘉尙之擧。令該曹參考前例。從優例施賞之意。草記稟處。待批下枚擧此意。行會該帥臣處。
정조 5년
又以兵曹言啓曰。因平安兵使申大謙兩度狀啓。枚擧寧邊府使李亨元所報。本府守城中軍折衡朴仁贊。連捉三頭虎。以除民害。誠爲嘉尙。令設曹考例施賞事判付內。觀此兩度狀本。近來捉虎之報。多涉無實。至於本府所報形止。不但甚有條理。決知其該府使。不以無情之語。瞞報請賞。其在激勵遐陬之道。不可無嘉尙之擧。令該曹參考前例。從優例施賞之意。草記稟處。待批下枚擧此意。行會該帥臣處事。判下矣。取考法典。則捉虎五頭者加資。三四頭以下。米布量給。而己丑年因御營廳將校捉中虎二首。有覆奏加資之例矣。今此朴仁贊。捉虎三頭。旣如是的實。則其在激勸遐陬之道。似當從優例。施以如資之典。而自下不敢擅便。何以爲之。敢稟。傳曰。旣有己丑御營之例。兼中軍與鎗手有間。三頭比二頭稍重。意在激勸。況是遐陬。該府守城中軍折衝朴仁贊。特爲加資。此係特異之典。後不必每每援例。竝令知悉。
정조 5년
又以兵曹言啓曰。今日發遣臣營將校。昌德宮各處入直軍兵及各門闌入。使之考察以來矣。卽者回告內。西所軍士金永贊。加接於金虎門。故査實盤問。則以爲尋見同僚次入來云。一自摛文院西門下路兩墻間圍排防塞之後。內外分界。極其截然。昌德宮軍卒及曜金門以內。軍卒無敢混雜往來之意。日三申飭。不啻嚴明。而今者金永贊之擅離該所。潛入昌德宮者。萬萬驚駭。爲先以他軍改立之意。分付於分軍部將。而當日入直西所衛將部將之不能檢飭。曜金門守門將之任其擅出。敦化門守門將之不禁闌入。金虎門守門將之許其加接者。俱極駭然。竝令該府。拿問處之。當該軍士金永贊。令攸司從重科治。何如。傳曰。允。
정조 5년
又以義禁府言啓曰。全羅監司朴祐源狀啓據。刑曹粘目內。沃溝前縣監姜彝正。令該府拿問處之事。允下矣。姜彝正時在任所云。依例發遣府羅將。拿來。何如。傳曰。允。
정조 5년
辛丑閏五月十七日辰時。上御涵仁亭。左承旨入侍時。左承旨徐有防。假注書趙興鎭。編修官張顯慶。記事官文采五。以次進伏訖。上曰。左副承旨入侍。有防曰。自昨日猝得重感。達夜大痛。今朝廳坐後。卽爲出去矣。上曰。果何證耶。有防曰。近來輪感矣。命顯慶。留院公事持入。顯慶承命持入。命讀。有防讀奏。上曰。蒸熱如此。雨意不霽。早霖晩霖。雖不同。得無病稼之慮耶。有防曰。畓穀姑無所害。而牟麥尙多未收穫者。或有傷害之慮云矣。上曰。若不卽霽。安得無病稼之慮耶。有防曰。然矣。上曰。向以閭巷間竊發之患。申飭於捕將矣。近來則何如云耶。有防曰。近來亦間間有之云矣。上曰。左右捕將如能嚴加申飭。豈不止息耶。爲民之害。誠不些矣。有防曰。近日則以藏刑之故。無所懲畏云矣。命書傳敎曰。本閣閣臣。無行公之時。旁用古事。提學直提學中。直閣待敎中。差出檢校各一人。權攝閣務。一行有司之任。一行掌務之事焉。與賓對之無時任則原任替行之例及文苑之無時文衡則前文衡替行之例。又與政院之分承旨守宮承旨及無承旨時假承旨之例。無異。不但管攝。凡有起居陪扈之班。亦皆進參。毋或以本閣不爲問安書出。檢校未及差出。如値起居或陪扈之事。政院微稟。而至於起居本院。又不宜獨先爲之。此亦該房知悉。又命書傳敎曰。近日內閣事。全不成說。在京閣臣。只有二人。而一有親病。一有身病。俱難以旬日之內。强令行公。此無異於一空之時。頭緖未定。抛置如此。如無檢校之例則已。不然。有難等待其出仕。二直提學沈念祖。使之便意救護。直閣徐鼎修。亦許差復間給由。檢校二望。卽爲擬入事。該房知悉。待下批。令本閣。牌招察任。命退。承史以次退出。
정조 5년
行都承旨嚴璹藥院進。左承旨徐有防坐直。右承旨趙時偉坐。左副承旨金宇鎭病。右副承旨李晉圭坐直。同副承旨鄭志儉摛文院直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
下備忘記曰。宮城事體。至爲嚴重。況頹圮之處。又是集春門墻垣。則與閭閻。無一隔之蔽遮。而何時頹圮。不但尙不圍排。又無一名軍卒之把守者。大內至近之地。寧有如許事面。不得已以別軍職及把守小官。權令把衛。此前所未聞之事。古有是例否。政院知悉。設置入直堂上。尙無一字草記。竝與郞官。從重推考。守直中官。設或晩報。別有集春軍兵。則該曹該營。迄不聞知。亦可謂不成說之事。雖不一一論勘而至於該營。又是字內。則數日審察。無所不可。今乃反忽於急時擧行之事。新到之初。胡不見赫然之蹟。御營大將李昌運推考。
정조 5년
徐有防。以奎章閣言啓曰。本閣檢書官等。日記畢修正後。草記出直事。命下矣。自今辛丑正月至四月日記。前已正書。粧䌙入啓。五月日記及丙申九月二十五日至丙申十二月三十日日記。今又正書粧䌙。而自丁酉至庚子四年日記。則草本雖具。而尙多疎漏處。有難遽然正書。此則姑待原任待敎徐龍輔修史後。更爲添補正書。檢書官等。依下敎。今姑輪回替直。何如。傳曰。允。檢書則依例輪直。已修日記。御覽次卽爲內入。而丁酉至庚子條。不得不添補處外。仍其草本。從速始役。可也。
정조 5년
又以禮曹言啓曰。卽接宗廟署所報。則連日潦雨之餘。宗廟第一室後越邊北階石三間許。上自第一層下至第六層。今日朝者。全然頹圮云。正殿至近之地。有此階石頹圮之患。慰安祭。不卜日今二十日設行。有頉處。擇日修改。何如。侍曰。允。
정조 5년
傳于徐有防曰。禮房承旨。馳詣宗廟。有頉處奉審以來。
정조 5년
以衛將權伋。部將鄭行儉。守門將李顯昌等拿處傳旨。傳于李晉圭曰。拿處便不新新。今番參酌。令兵判嚴飭。
정조 5년
李晉圭。以御營廳言啓曰。莫重宮墻。旣已頹圮。則圍排把守等節。不容翣時遲緩。而今此集春營入直哨官張宅基。字內宮墻頹圮處。趁不審察。晩報兵曹。致有把守遲滯之擧。事之驚駭。莫此爲甚。紀律所在。不可尋常處之。爲先汰去。以他哨官代直。而臣亦有常時不能檢飭之失。惶恐之意。敢啓。傳曰。知道。俄者草記批旨中。晩時云云。非謂哨官之稽報也。摠指卿營之無心也。遐陬之無識武弁。索句集字。致愼枚報之際。無怪其遲滯晷刻。卿營無敎鍊官別武士乎。奈之何不能蚤令周審於頹圮之初。仍卽走報於論報之前乎。莫非卿之責。哨官何罪。眞所謂移怒之甚者。勿汰。大抵授卿此任。實出特簡。況畀戢盜之任。夙知卿修擧故然耳。本營事。新拜之初。未聞壁壘之旌旗變色。徒見簿署間瘡疣迭現。果何以哉。且以盜賊事。俄有飭敎。卿必聞知。都城內外。竊發作變。殆乎無夜無之。家家警盜。如逢亂離。甚至三四日廉問。現發又不至幾所。卿之不能於前日之所能。又何以哉。申令之敎。丁寧而聽。莫致從後更誤之歎。可也。
정조 5년
以刑曹西所軍士金永贊考律嚴勘啓目。傳于李晉圭曰。分揀放送。
정조 5년
以李廷𤩶爲分假注書。
정조 5년
趙時偉。以兵曹言啓曰。卽接西所衛將牒報。則曜金門南邊宮墻五間許及北邊宮墻二間許頹圮云。令紫門監。爲先以杻把子。堅實圍排。把守軍兵三十名。令訓鍊都監除出。限改築間。五間頹圮處。二十名定送。二門頹圮處。十名定送。嚴加守直之意。分付。何如。傳曰。允。
정조 5년
又以訓鍊都監言啓曰。因兵曹草記。曜金門南邊宮墻五間頹圮處。把守軍二十名。北邊宮墻二間頹圮處。把守軍十名。以出番軍將校率領。限修築間。各別守直之意。敢啓。傳曰。知道。
정조 5년
又以兵曹言啓曰。卽接建禮堂守直內宮牒報。則集春門南邊宮墻六門許頹圮云。令紫門監。爲先以杻把子。堅實圍排。而今此頹墻。比他處尤爲廣闊。其在愼重之道。不可以若干入直軍除出。守直把守軍兵。令御營廳。限三十名除出。限改築間。嚴加守直之意。分付。何如。傳曰。允。
정조 5년
又以御營廳言啓曰。本廳分授集春門南邊宮墻六間許頹落。而集春營入直御營軍三十名除出把守事。自兵曹草記矣。集春營入直軍三十名除出。限修築間。晝夜輪回守直之意。敢啓。傳曰。何太晩也。反不如兵曹草記。雖曰枚擧兵曹草記故然云。早不檢察。把守前。無一校一卒之近處伺候者。又反不如坊民之不待朝令。來衛墻外。枝葉則翦伐。瓦石則移置也。此等營門紀律。未之前見矣。況飭敎之下。晩呈草記。營門又無走馬乎。從事官或敎鍊官中呈草記人。待用棍時。令兵判決棍後草記。此草記勿施。把守與否。卿其量宜擧行。
정조 5년
又以御營廳言啓曰。本廳東營入直軍六十一名。添入軍十名。合七十一名內。字內宮墻頹圮六處。把守軍四十四名除出。則餘數不多。宮墻外巡邏。難以推移。出番鄕軍十八名。添入東營之意。敢啓。傳曰。知道。
정조 5년
又以御營廳言啓曰。集春營入直軍五十名內。月覲門東邊宮墻一間頹毁處把守軍八名。集春門南邊宮墻六門頹毁處把守軍三十名。合三十八名除出。則餘數不多。宮墻外巡邏。難以推移。出番鄕軍十五名。添入集春營之意。敢啓。傳曰。知道。旣不知宮城所重。奚暇論出入番與否。此草記勿施。卿其量宜爲之。
정조 5년
又以兵曹言啓曰。卽接南所衛將牒報。則丹鳳門東邊宮墻一間及內農圃東邊宮墻一間半許頹圮云。令紫門監。爲先以杻把子堅實圍排。限改築間。東營入直御營軍十八名除出。一間頹圮處八名定送。一間半頹圮處十名定送。嚴加守直之意。敢啓。傳曰。知道。
정조 5년
又以御營廳言啓曰。本廳分授丹鳳門東邊宮墻一間及內農圃東邊宮墻一間半許。今日雨水頹圮云。限修築間。東營入直御營軍十八名除出。一間頹圮處八名定送。一間半許頹圮處十名定送事。自兵曹草記矣。東營入直軍十八名除出。限修築間。一間頹圮處八名。一間半許頹圮處十名定送。晝夜輪回守直之意。敢啓。傳曰。知道。
정조 5년
又以兵曹言啓曰。卽接西所衛將牒報。則曜金門南邊宮墻一間許。因雨頹圮云。令紫門監。先以杻把子。堅實圍排。限改築間。令訓鍊都監。把守軍兵八名定送。嚴加守直之意。敢啓。傳曰。知道。近因潦水。宮城頹圮之報。陸續登聞。諸處把守。出用軍兵數。不但夥然。出番軍亦多加把者。把立處。則油幕或草幕間。果令堅實遮蔽。無致滲濕之弊乎。出番軍則三日或數日式。亦皆輪回替代。不至偏苦之嘆乎。兵判以此意。申飭各營。仍令問奏。
정조 5년
又以訓鍊都監言啓曰。曜金門南邊宮墻外面一間許。因雨頹落。出番軍八名。將校率領。限修築間。各別守直之意。敢啓。傳曰。知道。已有批下於兵曹草記者。照此擧行。
정조 5년
辛丑閏五月十八日辰時。上御涵仁亭。左承旨入侍時。左承旨徐有防。假注書趙興鎭。編修官張顯慶。記事官文采五。以次進伏訖。上曰。昨今之雨。連爲大霔。實有病稼之慮。欲始禜祭。何如耶。有防曰。立秋後若成霖。則禜祭可以行之。而至如早霖。雖或有傷於田野。本曹無設行之。前例云矣。上曰。以今雨暘見之。則秋稼似不如麥豐。而兩西則皆是田多畓小處。尤有所害矣。有防曰。此雨雖連日不霽。爲害處不過江畔浦邊田畓而已。野畓則姑無所妨云矣。上曰。近仗軍士結束色書吏變通事。昨已下敎矣。有何好道云耶。有防曰。兵判今朝往復於該房。而姑無定計云矣。上曰。左副之病。何如云耶。有防曰。別無減勢云矣。上曰。同副在於何處耶。有防曰。方在摛文院矣。有防曰。分注書之長番。亦甚苟艱。合有變通之道矣。上曰。然則一員加出。好矣。命退。承史以次退出。
정조 5년
辛丑閏五月十八日巳時。上御涵仁亭。軍士房承旨禮房承旨入侍時。右承旨趙時偉。左承旨徐有防。假注書趙衍德。編修官張顯慶。記事官文采五。以次進伏訖。上曰。昨今雨勢。連霔不止。言念農稼。必有所傷。深用悶慮矣。時偉曰。果有傷稼之慮矣。上曰。集春門墻垣頹圮移時。而兵曹迄無來報之事。是何故也。或因入直哨官傳報差晩。故致此稽滯乎。時偉曰。臣果才聞。則本曹以入直哨官之不卽通報。故有是遲滯云矣。上曰。墻圮處。直與大內壓臨。而其所排遮。不可以一時抛置矣。坊民則悶其疎虞。或翦枝柯。或拾瓦石。以備防遮之道。而御營廳則旣是字內。而初不趁卽草記。亦無一卒守衛之事。是極怪駭矣。以言其防護之節。則本營之擧行。反不如百姓之爲心乎。且聞集春營入直哨官。乃以北道人。不識文字者。以爲差出云。此窠果是北關人所當之窠乎。其委折。亦問該營以奏。時偉曰。莫重宮墻頹圮移時。而該營之不卽枚報。且無守卒之設置者。事極驚駭。故俄者臣與兵判。有所往復。而以其檢察事。各別申飭矣。上曰。奉審宗廟。則北階頹圮時。或有聲徹殿內之事乎。有防曰。問其入直官。則以爲果有聲徹之慮。而且與虞主奉安處。不甚相遠云。言其地則所重甚大。審其形止則頹圮者。果爲三間許六層梯矣。上曰。慰安祭傳香。卽爲擧行。上曰。御營廳擧行。非但此事。至於捕盜之政。專事抛棄。尤極可怪矣。水旱盜賊。自是爲民重事。而近聞都城內外。多有竊發之患。而該營初無申飭巡檢之事云。是豈成說乎。再昨夜以爲摘奸。則城外果無巡邏之軍卒。而只有持火者十數人。橫行路上。有若明火賊樣云。此輩安知非强盜之類乎。不可不卽速禁戢。爾其出去。招致左右捕廳從事官。期於機捕。且今都下偸竊之患。卽令止息然後。可免重律。以此分付。今此申飭捕盜。卽是爲民除害。雖値藏刑之日。爲盜者卽令施威。無或如前日緩治。可也。有防曰。臣亦聞之。都城內竊盜之患。近益滋甚云。此實該廳不能禁戢之致矣。上曰。守闕從事官中。除出一人。以爲同察捕賊事。分付。命時偉先退。上曰。鄕外選武事。何以擧行云耶。有防曰。外邑之抄選武士者。果爲十分審愼云矣。上曰。兵曹堂郞。當此屢飭之日。或以爲難便耶。有防曰。該堂郞果爲竭心擧行。而郞廳則達夜巡檢。堂上則罷漏後。始就睡云矣。上曰。兵曹則與該營抑有較輕。拿處傳敎。以從重推考改書出。上曰。一雨支離。必致傷農。言念民事。深用悶焉。欲設祈晴。果有前例否。有防曰。似有是例矣。上曰。爾今坐直乎。有防曰。以傳香承旨。仍爲坐直矣。上曰。同副來在摛文院乎。有防曰。然矣。上曰。凡以承旨兼帶閣職。則內閣入直時。不必仕進政院。若非內閣入直。則仕進政院事。分付定式。仍命退。諸臣以次退出。
정조 5년
辛丑閏五月十八日戌時。上御涵仁亭。左承旨入侍時。左承旨徐有防。假注書趙興鎭。編修官張顯慶。記事官文采五。以次進伏訖。上曰。雨勢終日大霔。了無霽意。誠極悶事。立秋前禜祭設行。謄錄果考見云耶。有防曰。臣問于該曹。則先朝己酉五月。有禜祭設行之命。因大臣陳箚停止。其後則無前例云矣。上曰。今日左右捕廳從事官。果發牌分付耶。有防曰。該房嚴飭矣。上曰。近來竊拔之患。無夜無之。閭巷間日日夜警。如逢亂離云。左右捕將。如可嚴飭。豈不寢息耶。此則專在於捕將之責也。有防曰。昨聞從事官言。則右捕廳方捕捉大賊云矣。上曰。小賊何不捕捉云耶。有防曰。當此豐歲。盜賊之蹤橫。雖甚可怪。而第聞閭巷之言。則穀賤如土。錢荒太甚。故有此患云矣。上曰。左副之病。如未差可。明日勿爲仕進。姑爲調理之意。分付。命退。承史以次退出。
정조 5년
徐有防。以禮曹言啓曰。卽接元陵別檢所報。則今番大雨。昨日未時量。陵上自酉方至亥方。廣七尺長三尺深一尺許頹圮云。陵上莎草頹圮之患。至於如此。極爲驚心。慰安祭。不卜日。今二十一日設行。依例政府以下進去奉審後。稟處。何如。傳曰。允。已命宣傳官奉審形止。而政府以下進去奉審後。蓋覆則必致後時。卽令陵官。爲先以油芚草席等物。卽卽堅實蓋覆事。撥馬。分付。所入物力。卽刻內進排擧行事。京畿監司處。星火分付。
정조 5년
傳于徐有防曰。騎馬一匹立之。
정조 5년
傳于徐有防曰。政府以下奉審。催促進去。
정조 5년
徐有防啓曰。禮曹判書鄭民始。以元陵奉審。今方出去矣。所佩守禦使密符。來請還納。何以爲之乎。敢稟。傳曰。仍佩往來。
정조 5년
徐有防。因觀象監官員。以領事意啓曰。今此元陵陵上莎草頹圮處奉審時。臣以政府進去矣。本監提調亦進去。而臣旣領本監。依例兼進之意。敢啓。傳曰。知道。
정조 5년
傳于徐有防曰。元陵奉審。大臣以下入侍。
정조 5년
李晉圭。以吏曺言啓曰。今此元陵慰安祭大祝。以前掌令洪秉聖塡差。而時無職名。令駭曹口傳付軍職。何如。傳曰。允。
정조 5년
兵曹口傳政事。副司果洪秉聖。
정조 5년
趙時偉。以兵曹言啓曰。依傳敎。近仗軍士朴聖得金錫福崔貴福朴點福金海益金五山金夢三金福得朴枝成金贊中金大成等。一竝捉入。發問目取招問目內。汝等皆以近仗軍士。把守闕門。則雜人闌入。所當一切嚴禁。而再昨日有一不持章標人。闌入闕門。而汝等何爲初不禁止。亦不來告於本曹入直堂郞。而無端許入者。極爲驚駭。何門軍士。果於何時。許入於何門。而再昨日旣爲許入。則今日之不爲許入。亦是何意。今日之禁斷。是也則再昨日之許入爲非。再昨日之許入。是也則今日之禁斷爲非。莫重闕門出入。汝等敢爲操縱。或許入或不許入者。萬萬痛駭。其間委折情節。毋敢隱諱。一一從實。直告。則朴聖得金錫福等所告內以爲。再昨日及今日。俱無闕門把守之事云。朴點福金贊中等所告內。俱以新入軍士。初無把守闕門之事云。崔貴福則再昨日把守通化門。金海益則今日把守弘化門。金五山則再昨日把守弘化門。今日把守通化門。朴枝成則昨日把守宣仁門。金大成則今日把守弘化門。而各人等所告內。一切嚴禁雜人。初無不持章標人許入之事云。金夢三所告內。再昨日把守宣仁門矣。門軍士與一姓名不知人相詰。厥人呼近仗軍士請入。而果是面熟自前出入之人。故卽爲許入。今日亦爲把守於宣仁門。而今日則厥人尙無來到之事。許入與否。實所未知云。金福得所告內。今日把守宣仁門。而初無閑雜人許入之事云。故金夢三金福得朴枝成等處。發問目更爲取招問目內。金夢三則旣以面熟。自前往來之故。許入事納招矣。闕門把守。何等至嚴。而汝敢以面熟及自前往來之人。任意許入乎。若以面熟之故許入。則汝之知面之人。皆將盡爲許入。若以自前往來之人許入。則闕內各司吏隷。雖於除汰之後。亦將以自前往來。而盡爲許入乎。因傳敎査問。事體至重。而敢爲飾詐納招。情狀已極巧惡。且再昨來到之人決無今日不來之理。而敢云初不來到。許入與否。實所未知者。亦極巧詐。再昨日許入。而今日不許入一款。從實直告。金福得則汝與金夢三。今日同爲把守宣仁門。則金夢三之操縱出入情節。必無不知之理。而汎稱無閑雜人許入之事云者。情狀可痛。朴枝成則汝於昨日。把守宣仁門。則再昨日所謂姓名不知人入來者。決無昨日不入來之理。而敢以無閑雜人闌入之事。泛然納招者。亦極可駭。竝爲從實直招。則金夢三所告內。四朔待令於光範門。再昨日入來之人。雖不知姓名。而顔面則頗熟稔知其自前出入之人。故不告堂郞。果爲許入。今日則實無來到之事。豈於霎時盥水之間。或致自外見阻之致。而實所未見云。金福得所告內以爲。今日不離宣仁門一步。而實無如許人來到之事云。朴枝成所告內以爲。昨日午後因本門把守近仗軍士金萬得之有頉。始爲交替把守。而實無閑雜人闌入之事云矣。再昨日不持章標人許入。旣在於宣仁門。則初不把守。及他門把守之近仗軍士。別無更問之端。故宣仁門軍士三人處。發問目更招。而金夢三所供。極涉粧撰。再昨日許入。則稱以面熟。自前往來之人而許入。今日之不許入。則稱以初無來到之事者。節節巧詐。平問之下。無以得情。令攸司嚴囚。待用刑日。嚴刑取服。朴枝成雖是昨日宣仁門把守軍士。而交替把守。旣在午後。則似無可罪之端。金福得旣是今日宣仁門把守軍士。則金夢三操縱情節。必無不知之理。而終始欺隱者。亦極可駭。一體令攸司科治。何如。傳曰。不過申飭而已。近仗軍士等。姑竝分揀放送。莫非入直堂郞。不能禁戢之致。此後另加嚴飭。以此之故。自前御昌德時。欲諱此等事現發。凡有摘奸。或事關差備內事。多縱若吏若卒。探察爲事。論厥罪犯。當置何等重辟乎。旣念察魚之戒。兼軫解網之義。小皆不問。漏者勿論。而誠非不知此中間奸弊而然也。以此意。令入直堂上知悉。無或更犯伺察之科。可也。
정조 5년
又以兵曹言啓曰。卽接西所衛將牒報。則曜金門北邊宮墻三間許頹圮云。令紫門監。以杻把子堅實圍排。而限改築間。令訓鍊都監。把守軍兵十五名定送。嚴加守直之意。分付。何如。傳曰。允。
정조 5년
又以訓鍊都監言啓曰。曜金門北邊宮墻三間頹圮。而臣方在至近之地。看審後。使將校先爲守直。出番軍十五名調發。將校率領。限修築間。各別守直之意。敢啓。傳曰。知道。卿老且病。如許潦矣。似難許久來在近處。卿則自今日退去。時加申飭。可也。
정조 5년
又以兵曹言啓曰。卽接廣智營入直訓局哨官手本。則廣智營東邊宮墻一間許頹圮云。令紫門監。以杻把子堅實圍排。廣智營入直砲手八名除出。限改築間。嚴加守直之意。敢啓。傳曰。知道。
정조 5년
又以訓鍊都監言啓曰。廣智營東邊宮墻一間外面。因雨頹圮。廣智營入直軍八名除出。將校率領。限修築間。爲先嚴加守直之意。敢啓。傳曰。知道。
정조 5년
又以兵曹言啓曰。卽接西營入直禁衛哨官手本。則拱北門左邊宮墻外面一間許缺落云。令紫門監。以杻把子堅實圍排。而此與體墻頹圮處有間。依他例。西營入直禁衛軍。令該營量宜定送。限修築間。晝察夜巡之意。分付。何如。傳曰。允。
정조 5년
又以禁衛營言啓曰。本營分授拱北門左邊宮墻外面一間許缺落處。以西營入直禁衛軍。量宜定送。晝察夜巡事。自兵曹草記矣。西營入直軍五名除出。哨官一員率領。限修築間。輪回晝察夜巡。而本營字內把守諸處。各別草幕造給之意。敢啓。傳曰。知道。
정조 5년
又以兵曹言啓曰。卽接西營入直禁衛哨官手本。則拱北門南邊宮墻七間許頹圮云。令紫門監。以杻把子。堅實圍排。而今此頹圮。比他處尤爲廣闊。其在愼重之道。不可以常例除出把守。限改築間。令禁衛營。把守軍兵三十名定送。嚴加守直之意。分付。何如。傳曰。知道。以造家事。昨有問奏之命。何無草記乎。
정조 5년
又以禁衛營言啓曰。本營分授拱北門南邊宮墻七間許頹圮處。以禁衛營出番軍三十名除出把守事。自兵曹草記矣。出番鄕軍三十名。定送把守。而別定哨官一員。別武士一人領率。限改築間。晝夜輪回嚴加守直之意。敢啓。傳曰。知道。本處甚爲疎虞。卿其別定解事將官伶俐將校。另加嚴飭把防。軍人住接處。果皆堅實造家安頓乎。
정조 5년
又以兵曹言啓曰。依傳敎。宮墻頹圮諸處。把守軍兵所接處。堅實遮蔽及軍兵滲濕替番與否。招致三營將校詳問。則皆以爲造給草幕。訓局字內曜金門北邊路狹處。則造給油幕。而每三日新番日替代云。故謹以傳敎內辭意。另加申飭各營後。分遣臣營將校。更爲看審。則果皆造幕安接。姑免沾濕之患。而三日替代的實云矣。敢啓。傳曰。知道。
정조 5년
又以兵曹言啓曰。依下敎。臣與戶曹判書鄭尙淳。參判徐有隣。禁衛大將李敬懋。進詣貳極門右邊墻垣二間許頹圮處。以長木把子。兩重堅防後。自禁衛營。仍設布城。竝至左邊墻垣日前頹圮防排處。銅龍門入直禁衛軍五十名除出。另飭把守之意。敢啓。傳曰。知道。
정조 5년
又以禁衛營言啓曰。依下敎。貳極門右邊墻垣二間許頹圮處。臣與戶曹判書鄭尙淳。兵曹判書李性源。戶曹參判徐有隣。眼同堅加圍排。外面布城。則始自新頹處。下至前日圍排處。自臣營鋪設。銅龍門入直軍五十名除出。千摠申載文。敎鍊官朴枝茂率領。各別嚴飭。兩重把守。而輪回晝夜守直。將令軍兵入接處。亦爲設給之意。敢啓。傳曰。知道。
정조 5년
又以兵曹言啓曰。卽接西所衛將牒報。則曜金門南邊宮墻頹圮。已把守處。連接墻垣一間許。今又頹圮云。令紫門監。以杻把子。堅實圍排。而把守軍兵。令訓鍊都監。量宜加定。與前把守軍。合力守直之意。分付。何如。傳曰。允。
정조 5년
又以訓鍊都監言啓曰。曜金門南邊宮墻一間頹圮處。出番軍八名。將校率領。定送把守矣。連接一間。又爲頹圮。出番軍八名。將校率領添入。限修築間。嚴加守直之意。敢啓。傳曰。知道。
정조 5년
又以兵曹言啓曰。卽接西所衛將牒報。則拱北門南邊宮墻八間許頹圮云。令紫門監。以杻把子。堅實圍排。而今此頹圮。比他處尤爲廣闊。其在愼重之道。不可以常例除出守直。把守軍兵。令禁衛營三十名定送。限改築間。嚴加守直之意。分付。何如。傳曰。知道。
정조 5년
又以禁衛營言啓曰。本營分授明禮門北邊宮墻八間許頹圮處。以出番鄕軍三十名。定送把守。而哨官一員。別武士一人領率。限改築間。晝夜輪回嚴加守直。把守將卒住接處草幕。堅實造給之意。敢啓。傳曰。知道。
정조 5년
又以兵曹言啓曰。卽接集春營入直御營哨官手本。則通化門北邊宮墻前日頹圮。已把守處。連接墻垣二間許。今又頹圮云。令紫門監。以杻把子堅實圍排。把守軍兵。令御營廳。量宜定送。與前把守軍。合力守直之意。分付。何如。傳曰。允。
정조 5년
備忘記。近來酬應。惟是民事一款。而觀此錦伯狀啓。該道事殊甚訝惑。決不容任他。蓋穀出綾州。事出沃溝。而船不知在處。穀不知去處。又以爲人物皆得生存云云。至有舒川守枚報之擧。錦伯則已經三次査實。而完伯則迄無一字狀啓。全羅監司朴祐源。從重推考。卽令該曹。委折行査本道以聞。
정조 5년
李晉圭。以御營廳言啓曰。本廳分授通化門北邊宮墻。前日頹圮。已把守處。連接墻垣二間許。今又頹圮云。把守軍兵。令御營廳。量宜定送。與前把守軍。合力守直事。自兵曹草記矣。集春營入直軍五十名。添入軍三十名。合八十名內。字內宮墻頹圮三處把守軍四十六名。集春門守直軍十名。合五十六名除出。則餘數不多。宮墻外巡邏。難以推移。出番鄕軍十名除出。與前把守軍。限修築間。晝夜輪回合力守直。而住接假家。着實造給之意。敢啓。傳曰。知道。
정조 5년
傳于李晉圭曰。兵曹入直堂郞拿處。
정조 5년
奎章閣檢校直提學徐浩修。檢校直閣鄭志儉啓曰。去三月因傳敎。册板新印。而不印上處。使之自首事。行會諸道矣。卽接諸道監司所報。京畿黃海江原全羅平安咸鏡六道則以爲。元無新印冊子。慶尙道則尙州牧新印。文正公宋浚吉同春集二件。各十八卷。永川郡新印。故牧使曺好益芝山集一件六卷。故參議李衡祥甁窩集一件九卷。善山府故監司崔晛認齋集一件九卷。故進士朴雲龍巖集一件二卷。故參奉朴遂一健齋逸稿一件一卷。故學生朴演喚醒逸稿一件一卷。竝爲上送。洪忠道則故進士李東運靑溪集一件一卷上送。而以爲作新刊冊子。卽洪州牧舊板云矣。慶尙道內。旣多新刊冊子。則所當卽爲印上。而不此之爲。飭敎之下。始乃印上者。事體所在。誠甚未安。當該道臣。從重推考。京畿道則行會已踰數朔。遠道亦皆報來。而近在畿輔。最後始報。其所擧行。殊涉稽忽。當該道臣。推考警責。何如。傳曰。允。此胡大事。至煩更詢之飭敎然後。始乃强報乎。莫曰小事。此亦瞞朝廷之一端。當該道臣。指現告。其委折。發緘取招以聞。該守令方當農時。姑不處分。待秋成。竝令政院。卽捧拿處傳旨。以此推之。京畿湖西外。諸道之以無乎報來處。亦安知非瞞告乎。更爲嚴關査問。此後該道。如或如前循襲。有摘發之時。則罪將誰執。竝令知悉。此亦本閣之責。閣臣如以閣事爲己任。續續申飭。種種誠求。安有是弊也。
정조 5년
李晉圭。以義禁府言啓曰。兵曹參知李養鼎。正郞洪文泳等。拿囚之意。敢啓。傳曰。知道。
정조 5년
禁府照目。兵曹佐郞李秀夏矣。宿衛淸禁。何等至重。而身爲該郞。常時不能嚴飭。致使曹屬。作此無前之變怪。事極驚駭。以此照律。罪杖八十收贖。奪告身三等。私罪判付啓。奉敎依允。本律良中。功議區別。各減一等爲有矣。以公罪勘放爲良如敎。
정조 5년
李晉圭。以義禁府言啓曰。時囚罪人李秀夏。杖八十收贖。奪告身三等。照律公事判付內。本律良中。功議區別。各減一等。以公罪勘放事。命下矣。李秀夏七代祖山海。光國功臣云。功減一等。杖七十收贖。公罪放送之意。敢啓。傳曰。知道。
정조 5년
又以義禁府言啓曰。康津縣監李洪載。格浦別將趙振成等。憑閱處之事。傳旨啓下矣。李洪載時在任所云。依例發遣府羅將拿來。趙振成時在任所。發遣府羅將交代後拿來。何如。傳曰。允。
정조 5년
又以義築府言啓曰。平安監司金華鎭狀啓據。刑曹粘目內。陽德前縣監禹禎鳳吳載徽李蘷金和中全性天李謙彬等。移本府處之事。允下矣。吳載徽李蘷金和中李謙彬等。今方待命。卽爲拿囚。禹禎鳳時在洪忠道忠州地云。依例發遣府羅將拿來。全性天今已身死。勿論。何如。傳曰。允。捧供以聞。
정조 5년
領議政徐命善。繕工提調鄭尙淳。禮曹判書鄭民始書啓。臣等以元陵陵上莎草有頉處奉審。今日午時量。馳詣陵所。仍爲肅拜。一齊奉審。則陵上自酉方至亥方。莎草頹下處。以木尺尺量。長五尺五寸。廣十六尺。深八寸是白如乎。蓋緣雨勢之暴注。莎縫罅開。仍以蹲退是白置。至重之地。頉處之若是浩大。極爲驚心。同頉處。圖形以進爲白乎旀。以草油芚。爲先堅實蓋覆。以防滲透之患是白乎旀。仍爲奉審丁字閣。則無頉是白遣。奉審碑閣。則東邊前後春舌兩處。滲漏是白置。修改之節。不容少緩。卽爲擇日擧行爲白臥乎事。傳曰。知道。
정조 5년
辛丑閏五月十九日辰時。上御涵仁亭。禮房承旨入侍時。左承旨徐有防。假注書趙興鎭。編修官張顯慶。記事官文采五。以次進伏。上曰。元陵奉審大臣及禮堂諸人。皆已入來乎。有防曰。禮判及大臣方入來。而其餘則姑未及入來矣。上命兼史曰。奉審時急。大臣以下。除辭朝直爲出去。今日內往還之意。分付。仍命書榻敎曰。元陵奉審。政府以下。竝除辭朝。卽爲進去。又命書榻敎曰。禮房承旨。馳詣宗廟。奉審摘奸以來。上曰。右承旨入侍。賤臣承命出。與趙時偉偕入進伏。有防先退。上曰。俄者近仗軍士事。令兵曹査實矣。其果査出否。時偉曰。俄承査奏之命。入直堂郞。招置政院。詳問其委折。則矇然不知所以爲答矣。上曰。近仗軍士。自內査問。則全事粧撰。終不直告。一竝出付於騎判。使之卽爲嚴査以奏。可也。今番下敎。非爲其不納也。再昨日無章標之人。無端許入。而今日則拒之不納。再昨之許入爲是則今日之不許入。非矣。今日之不許入爲是則再昨之許入。非矣。二者之間。必居其一。今日下敎。非爲其今日之不納。而爲再昨許入之罪也。此後則各別申飭之意。分付兵曹。可也。時偉曰。聖敎至當矣。今日之不納爲是則再昨日之納。非矣。渠何敢操縱於其間乎。上曰。自內司僕後門。至把守所以上。宮墻甚低。有淺露之患。承旨待雨止。躬自往見。其中最越見處。卽爲遮障事。分付紫門監。可也。時偉曰。往審形止後。遮障之際。直爲擧行乎。微稟擧行乎。上曰。微稟擧行。可也。命退。諸臣以次退出。
정조 5년
辛丑閏五月十九日戌時。上御涵仁亭。奉審大臣諸臣入侍時。領議政徐命善。戶曹判書鄭尙淳。禮曹判書鄭民始。左承旨徐有防。假注書趙興鎭。編修官張顯慶。記事官文采五。以次進伏。上曰。陵上莎草有頉處。果何如。而長廣尺深爲幾許。方位是何方耶。命善曰。臣等今日午時。馳詣陵所奉審後。莎草有頉處。以木尺尺量。則長五尺五寸。廣十六尺。深八寸。而方位則自酉方至亥方。莫重之地。頉處之如是浩大。極爲驚心。蓋緣今番雨勢連日暴注。故昨年莎草補築處。罅縫自開漸次蹲退。仍至有頹下之境矣。臣等謹以草油芚。堅實蓋覆。以防滲透之患。而頉處形止。圖形以來矣。修補之役。不容少緩。而雨意如是。尙不開霽。甚可悶也。上曰。圖形入之。上曰。碑閣雨漏處。亦如何。命善曰。東邊前後春舌兩處。皆滲漏矣。上曰。元陵莎草蹲退之患。殆無年無之。甚可悶矣。未知何故而然耶。命善曰。陵上不但甚高。地形亦爲峻急。故莎草之着根未易。一經潦雨。輒致蹲縮。蓋地勢然矣。上曰。卿等往還時。得無阻水間關之患否。命善曰。前路處處。川流漲溢。過涉之際。極爲艱辛矣。上曰。沿路穡事。所見。何如。霖雨餘。不至傷損耶。命善曰。潦雨支離。溝瀆漲滿。路傍民田。間或有墊溺之處。禾稼則別無傷損之災矣。命退。諸臣以次退出。
정조 5년
行都承旨嚴璹藥院直。左承旨徐有防坐直。右承旨趙時偉坐直。左副承旨金宇鎭坐。右副承旨李晉圭坐。同副承旨鄭志儉摛文院直。注書二員未差。假注書趙興鎭仕直趙衍德奉命。事變假注書姜彙鈺仕。
정조 5년
徐有防。以禮曹言啓曰。卽接穆陵參奉所報。則本陵仁穆王后陵上東邊曲墻十四尺五寸許。今日辰時量頹圮云。陵上曲墻。有此頹圮之患。依前例慰安祭。不卜日今二十二日設行。本曹堂上郞廳。進去奉審後。稟處。何如。傳曰。允。
정조 5년
傳于徐有防曰。騎馬一匹立之。宣傳官一員待命。
정조 5년
傳于徐有防曰。方當農時。廚傳之弊。不可不顧。齊陵奉審時。禮曹只堂上一員進去。
정조 5년
傳于徐有防曰。吏曹郞廳發牌。淸齋與否。摘奸以來。
정조 5년
徐有防。以奎章閣言啓曰。奉謨堂及閣內雨漏諸處修改。以今月二十二日爲之事。命下矣。目今雨勢如此。有難始役。姑待快晴。更爲擇日擧行。何如。傳曰。允。
정조 5년
又以奎章閣言啓曰。今日是考功日次。而提學金鍾秀兪彦鎬俱在外。直提學沈念祖。以親病不爲仕進。直提學一員未差。不得擧行。原啓目。待後日次。竝爲磨勘以入之意。敢啓。傳曰。知道。
정조 5년
以洪忠監司李崇祜。海南稅船致敗狀啓。傳于趙時偉曰。昨以船穀事。有所飭敎。而湖南邑敗船之狀。又此踵到。監司若能別般申飭。新到之初。豈有是弊。且況濫載之不足。近三千石之一船裝載。旬日之內。至於四報。紀綱所在。萬萬駭然。道臣纔已推考。雖不更令問備。若此不已。近來敗報稍息之餘。又將如前紛沓。其委折。査實狀聞事。下諭于全羅監司處。
정조 5년
趙時偉。以禁衛營言啓曰。貳極門把守千摠一員。依闕內元入直將官例。令兵曹單子入啓受點。輪直。何如。傳曰。允。
정조 5년
以時囚罪人吳載徽李蘷金和中李謙彬等供辭。傳于趙時偉曰。失不在渠等。渠等又皆報營云爾。則以此以彼。律無所當。竝分揀放送。只當等見失人。拿問。可也。事雖無據。當觀來頭。拿處兵曹堂郞附過放送。使之還入直。時囚中尹範勳。旣已議處。亦令草記照律。他公事雖不判決。溽暑無前之故。意欲疏放。與錄事郵官等照律。皆令今日內。擧行後放送。
정조 5년
行都承旨嚴璹藥院進。左承旨徐有防坐。右承旨趙時偉坐直。左副承旨金宇鎭坐直。右副承旨李晉圭坐。同副承旨鄭志儉摛文院直。注書二員未差。假注書趙興鎭仕直趙衍德藥院直。事變假注書姜彙鈺仕。
정조 5년
金宇鎭啓曰。卽伏見洪忠水使南憲喆到任狀啓。則字劃旣欠楷精。紙色亦甚渝汚。莫重奏御文字之不能審愼。事體所在。極涉未安。原狀啓。所當還爲下送。事係帥臣。到營兵符傳授。不得已捧入而該水使。不可無警。從重推考。何如。傳曰。允。
정조 5년
傳于金宇鎭曰。承旨入侍。
정조 5년
徐有防。以奎章閣言啓曰。明日抄啓文臣試講應參人員中。直閣徐鼎修受由。前佐郞李顯默親病危重。權知承文院副正字吳泰賢有頉。俱不得進參。故進不進單子中。懸頉以入之意。敢啓。傳曰。知道。
정조 5년
趙時偉啓曰。御營大將李昌運。以南廟獻官。今方受香出去矣。所受命召兼帶左邊捕盜大將命召及大將牌傳令牌。來請還納。何以爲之乎。敢稟。傳曰。仍佩往來。
정조 5년
又啓曰。御營大將李昌運。仍佩往來事。命下矣。將兵之任。不可無一刻摠察之人。捕將亦他邊大將兼察之例。今番則何以爲之乎。敢稟。傳曰。御將訓將兼察。捕將右大將兼察。
정조 5년
又啓曰。御將訓將兼察。捕將右大將兼察事。命下矣。訓諫大將具善復。右邊捕盜大將李敬懋。竝牌招。聽傳敎。何如。傳曰。允。
정조 5년
又以兵曹言啓曰。卽接西所衛將牒報。則永肅門南邊宮墻五間許。因雨頹圮云。令紫門監。以杻把子。堅實圍排。而其在愼重之道。不可無守直之節。金虎門入直軍別把守五十名內。二十名除出。限修築間。嚴加守直。而永肅門入直局別將。亦爲眼同申飭。晝察夜巡之意。分付。何如。傳曰。允。
정조 5년
又以訓鍊都監言啓曰。卽接金虎門入直哨官牒報。則永肅門南邊宮墻五門許。因雨頹圮云。金虎門哨官率領入直軍二十名。將校率領。限修築間。嚴加守直。而使入直局別將。眼同申飭之意。敢啓。傳曰。知道。
정조 5년
又以兵曹言啓曰。本曹入直郞廳。今夜內巡時。集賢門南邊宮墻一間許。因雨水。三更量。蓋瓦多有頹落之處云。待天明。令紫門監。以杻把子堅實圍排。把守則前旣有訓局軍兵五十名把守。更爲申飭。嚴加守直之意。敢啓。傳曰。知道。
정조 5년
又以訓鍊都監言啓曰。卽接集賢門入直哨官牒報。則集賢門南邊宮墻一間許。今夜雨水。蓋瓦多有頹落處云。限修築間。晝察夜巡。更加嚴守事。各別申飭之意。敢啓。傳曰。知道。
정조 5년
又以兵曹言啓曰。卽接東營入直御營把摠牒報。則丹鳳門東邊宮墻。日前頹圮。已把守處。連接墻垣外面半間許頹落云。令紫門監。以杻把子堅實圍排。而把守軍兵。令御營廳。量宜加定。與前把守軍。合力守直之意。分付。何如。傳曰。允。
정조 5년
又以御營廳言啓曰。本廳分授丹鳳門東邊宮墻。日前頹圮。已把守處。連接墻垣外面半間許頹落云。把守軍兵。令御營廳。量宜加定。與前把守軍。合力守直事。自兵曹草記矣。出番鄕軍五名定送。與前把守軍。限修築間。晝夜輪回。合力守直之意。敢啓。傳曰。知道。
정조 5년
徐有防。以禮曹言啓曰。東南兩廟配位門神設祭磨鍊後。草記儀節。亦多參商處。太常提調與宗伯之臣。磨鍊施行。正位祭品祭儀。與先農同云。而近來見行之道亦多不同處。此亦令宗伯。詳考釐正以聞事。命下矣。臣與奉常提調臣徐有隣。參考太常祭禮及各項儀節。配位祭品。則依他配享位例磨鍊。而祝文則凡配位皆無祝。惟文廟四聖配位有各祝。而此則有不可傍照置之。獻官則雖是廟內配位。而文廟十哲。亦用他獻官。則不可以正位獻官。仍爲擧行。配位獻官。以武臣堂下三品中差定。門神祭品。依宣武祠官軍祭祭品用折半之例。參酌磨鍊。而獻官則以武臣堂下六品。差定兩處。齋祝以武臣六品以下官差擬。其他儀節。亦依他配位及官軍祭禮。擧行之意。定式施行。而明日祭享。係是告祭。又非恒用之禮。祭品一從告祭例。參酌擧行。配位以下獻官。則卽令該曹差出。正位祭品。較諸先農祭祭品。兩色餠及艮醬醋生薑芥子六種不備。誠爲欠典。至於祭儀。則五禮儀但曰。饌實尊罍。與先農同云。而其他儀節旣無比同之文。則別無更爲釐正之事。只祭品物種。一依先農祭祭品擧行之意。分付各該司。何如。傳曰。允。
정조 5년
李晉圭。以義禁府言啓曰。時囚罪人尹範勳。旣以議處。亦令草記照律。錄事郵官等照律。皆令今日內擧行後。放送事。命下矣。尹範勳段。本府議啓內。糶糴法意。何等至重。而不善督捧。軍餉則居末。別軍餉則全未捧。事之駭然。莫此爲甚。罪取考律文。則續大典倉庫條有曰。軍餉未準捧居末拿問。大明律制書有違條有曰。凡奉制書。有所施行。而違者杖一百。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。尹範勳。杖一百收贖。告身盡行追奪放送。崔璹段。本府議啓內身爲首錄事。不能檢飭悍隷。致有莫重命牌折傷之擧。事極驚該。閔愿段。漏落驛吏。旣已推現。而形止案修正時。見瞞奸吏。有此營驛案相左之擧。其矇未致察之罪。在所難免。竝以此照律。罪取考律文。則大明律不應爲條有曰。凡不應得爲而爲之。事理重者杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。崔璹閔愿等。各杖八十收贖奪告身三等。放送。何如。傳曰。允。如有功議。各減一等。
정조 5년
又以義禁府言啓曰。時囚罪人尹範勳。杖一百收贖。告身盡行追奪。崔璹閔愿等。各杖八十收贖。奪告身三等事。照律草記批旨內。如有功議。各減一等事。命下矣。尹範勳七代祖顗。扈聖功臣云。功減一等。杖九十收贖。奪告身四等放送。而崔璹閔愿等。無功議云矣。敢啓。傳曰。知道。
정조 5년
李晉圭。以義禁府言啓曰。全羅監司朴祐源狀啓據。刑曹粘目內。會寧浦前萬戶李春元劉昌徵朴枝蕃陳世恒權繼重曺允道延次綱申楫洪宜海全弘燁成弘道金宗澤等。移本府處之事。允下矣。延次綱申楫成弘道金宗澤等。今方待命。卽爲拿囚。而劉昌徵時在京畿楊川地。洪宜海時在楊州地。依例發遣府羅將。竝拿來。李春元朴枝蕃陳世恒權繼重曺允道全弘燁等。旣已身死云。竝勿論。何如。傳曰。允。
정조 5년
行都承旨嚴璹坐。左承旨趙時偉坐。右承旨金宇鎭坐直。左副承旨沈有鎭未肅拜。右副承旨李晉圭坐直。同副承旨鄭志儉摛文院直。注書二員未差。假注書趙興鎭病趙衍德藥院直。事變假注書姜彙鈺仕。
정조 5년
傳于金宇鎭曰。承旨與試官講員入侍。
정조 5년
傳于趙時偉曰。右承旨馳詣宗廟永寧殿。有頉處。奉審以來。
정조 5년
趙時偉啓曰。明日次對。憲府無進參之員。除在外外。未肅拜呈告人員。竝待開門牌招。以爲入侍之地。何如。傳曰。允。
정조 5년
趙時偉。以弘文館言啓曰。副修撰沈樂洙。謂有情勢。不爲行公。卽爲牌招察任。何如。傳曰。允。
정조 5년
又以禮曹言啓曰。卽接宗廟署所報。則連日積雨之餘。宗廟西門下南邊內墻四間許。永寧殿南神門西邊內墻二間許。今日朝者頹圮云。正殿至近之地。有此墻垣頹圮之患。依前例。宗廟水寧殿慰安祭。不卜日今二十四日設行。而有頉處。擇日修改。何如。傳曰。允。
정조 5년
李晉圭。以禮曹言啓曰。穆陵仁穆王后陵上曲墻有頉處。元陵陵上莎草有頉處。今閏五月二十五日。修改事啓下矣。兩陵同奉一局之內。本曹堂上郞廳。依例兼進。以除廚傳之弊。何如。傳曰。允。方當農節。役民之弊。不可不念。而近因潦雨。各陵有頉處。若是夥然。凡係不急之費。亦宜省減。本曹只堂上進去。緊務外。他餘不緊官員。今番則竝權減。監役官亦以陵官。兼監役擧行。元陵役事。豈顧些少弊端。惟今之敎。意在仰體恤民之聖德也。卿其知悉。枚擧此意。行會畿營。仍令視此供備。可也。齊陵穆陵役處。亦皆準此。
정조 5년
又以禮曹言啓曰。卽接孝徽宮守直內官所報。則今番霖雨。本宮正堂東邊內墻三間許。北邊內墻二問許。昨日頹圮云。正堂至近之地。有此頹圮之患。不可無慰安之擧。慰安祭。不卜日今二十四日設行。有頉處。擇日修改。何如。傳曰。允。
정조 5년
趙時偉啓曰。分假注書李廷𤩶。身病甚重。不爲仕進。有難等待其差完。今姑改差。何如。傳曰。允。
정조 5년
分假注書望。李廷𤩶改差。代以李鎭宅爲分假注書。
정조 5년
傳于李晉圭曰。左副承旨入侍。
정조 5년
傳于李晉圭曰。左承旨見有實𧏮。許遞。前望單子入之。
정조 5년
承旨前望單子入之。沈有鎭落點。
정조 5년
李晉圭。以兵曹言啓曰。卽接東營入直御營把摠牒報。則宣仁門南邊水門近處宮墻頹圮。已把守處。連接墻垣一間許。又爲頹圮云。令紫門監。以杻把子堅實圍排。而把守軍兵。令御營廳。量宜加定。與前把守軍。合力嚴加守直之意。分付。何如。傳曰。允。
정조 5년
又以兵曹言啓曰。卽接東所衛將牒報。則回泰門西邊內宮墻一間許頹圮云。令紫門監。以杻把子堅實圍排。銅龍門入直禁衛軍八名除出。限修築間。嚴加守直之意。敢啓。傳曰。知道。
정조 5년
又以兵曹言啓曰。卽接南道參軍牒報。則禁衛營所授崇禮門東邊第三城廓近處體城三間許頹圮云。令繕工監。以把子堅實圍排。分授軍門。急速修築。而把守軍兵。令該軍門。量宜定送。限修築間。各別守直之意。分付。何如。傳曰。允。
정조 5년
又以兵曹言啓曰。卽接西所衛將牒報。則拱北門南邊宮墻六間許頹圮云。令紫門監。以杻把子堅實圍排。而把守軍。依例令禁衛營軍三十名除出。限修築間。嚴加守直之意。分付。何如。傳曰。允。
정조 5년
又以兵曹言啓曰。卽接西所衛將牒報。則曜金門北邊宮墻二間許頹圮云。令紫門監。以杻把子堅實圍排。而把守軍兵。令訓鍊都監。十名定送。嚴加守直之意。分付。何如。傳曰。允。
정조 5년
又以兵曺言啓曰。卽接東所衛將牒報及西營入直禁衛哨官手本。則內司僕南邊宮墻二間許頹圮。曜金門北邊宮墻日前頹圮。已把守處。連接墻垣一間許。又爲頹圮云。令紫門監。爲先杻把子堅實圍排。而把守軍兵。二間頹圮處。令御營廳。十名除出。已把守連接一間頹圮處。令訓鍊都監。量宜加定。與前把守軍合力。各其字內。嚴加守直之意。分付。何如。傳曰。允。
정조 5년
又以兵曹言啓曰。卽接廣智營入直訓局哨官。集春營入直御營哨官手本。則集春門北邊宮墻四間許及南邊宮墻六間許頹圮云。令紫門監。以杻把子堅實圍排。而把守軍兵。令訓鍊都監。二十名除出。令御營廳。三十名除出。各其字內定送。嚴加守直之意。分付。何如。傳曰。允。
정조 5년
又以兵曹言啓曰。卽接南道參軍牒報。則禁衛營所授崇禮門南邊第一城廓近處。體城三間許頹圮云。令繕工監。以把子堅實圍排。分授軍門。急速修築。而把守軍兵。令該軍門。量宜定送。限修築間。各別守直之意。分付。何如。傳曰。允。
정조 5년
又以兵曹言啓曰。卽接東營入直御營把摠手本及西所衛將牒報。則宣仁門水門南邊宮墻二間。曜金門南邊水閣下宮墻外面半間許頹圮云。令紫門監。以杻把子堅實圍排。而把守軍兵。二間頹圮處。令御營廳十名除出。半間頹圮處。令訓鍊都監八名除出。限修築間。各其字內。嚴加守直之意。分付。何如。傳曰。允。
정조 5년
又以兵曹言啓曰。卽接東所衛將牒報。則集賢門北邊內宮墻二間許頹圮云。令紫門監。以杻把子堅實圍排。集賢門入直訓局砲手十名除出。限修築間。嚴加守直之意。敢啓。傳曰。知道。
정조 5년
又以禁衛營言啓曰。本營分授崇禮門南邊第三城廓近處體城三間許頹圮處。把守軍兵。令該軍門。量宜定送守直事。自兵曹草記矣。將校一員。出番鄕軍二十名。嚴飭定送率領。限修築間。輪回把守之意。敢啓。傳曰。知道。
정조 5년
又以禁衛營言啓曰。回泰門西邊內宮墻一間許頹圮處。銅龍門入直軍八名。除出把守事。自兵曹草記矣。銅龍門入直軍八名。除出把守。外面布城。亦爲補設。而不可無將領。故別定敎鍊官一人率領。限修築間。輪回嚴加守直。入接處設給之意。敢啓。傳曰。知道。
정조 5년
又以禁衛營言啓曰。本營分授崇禮門南邊第一城廓近處體城三間許頹圮處把守軍兵。令分授軍門。量宜定送守直事。自兵曹草記矣。將校一員。出番鄕軍二十名。嚴飭定送。限修築間。輪回把守之意。敢啓。傳曰。知道。
정조 5년
又以御營廳言啓曰。本廳分授字內。宣仁門南邊水門近處宮墻頹圮。已把守處。連接墻垣一間許。又爲頹圮云。把守軍兵。令御營廳量宜加定。與前把守軍。合力嚴加守直事。自兵曹草記矣。出番鄕軍五名定送。與前把守軍。合力晝夜輪回。嚴加守直之意。敢啓。傳曰。知道。
정조 5년
又以訓鍊都監言啓曰。集賢門北邊內宮墻二間許。因雨頹圮。集賢門入直軍十名除出。將校率領。限修築間。嚴加守直之意。敢啓。傳曰。知道。
정조 5년
又以禁衛營言啓曰。本營分授拱北門南邊宮墻六間許頹圮處。以禁衛營軍三十名。定送把守事。自兵曹草記矣。出番鄕軍三十名除出。別定哨官一員。別武士一人率領。限修築間。晝夜輪回。嚴加守直。草幕造給。安頓之意。敢啓。傳曰。知道。
정조 5년
又以訓鍊都監言啓曰。廣智營東邊宮墻三間許。因雨頹圮。出番軍十五名。將校率領。限修築間。各別守直之意。敢啓。傳曰。知道。
정조 5년
又以訓鍊都監言啓曰。曜金門北邊宮墻二間許。因雨頹圮出番軍八名。將校率領。限修築間。嚴加守直之意。敢啓。傳曰。知道。
정조 5년
又以御營廳言啓曰。本廳分授字內。集春門南邊宮墻六間許頹圮云。把守軍兵。令御營廳三十名除出。嚴加守直事。自兵曹草記矣。出番鄕軍三十名定送。限修築間。晝夜輪回。嚴加守直之意。敢啓。傳曰。知道。
정조 5년
又以御營廳言啓曰。本廳分授字內。內司僕南邊宮墻二間許頹圮云。把守軍兵。令御營廳十名除出。嚴加守直事。自兵曹草記矣。出番鄕軍十名定送。限修築間。晝夜輪回。嚴加守直之意。敢啓。傳曰。如道。
정조 5년
又以訓鍊都監言啓曰。曜金門北邊宮墻。日前頹圮。已把守處連接一間許。又爲頹圮。出番軍八名。將校率領。限修築間。嚴加守直之意。敢啓。傳曰。知道。
정조 5년
又以訓鍊都監言啓曰。曜金門南邊水閣下宮墻外面半間許。因雨頹圮。出番軍八名。將校率領。限修築間。各別守直之意。敢啓。傳曰。知道。
정조 5년
又以御營廳言啓曰。本廳分授字內。宣仁門水門南邊宮墻二間許頹圮云。把守軍。令御營廳十名除出。嚴加守直事。自兵曹草記矣。出番鄕軍十名定送。限修築間。晝夜輪回。嚴加守直之意。敢啓。傳曰。知道。
정조 5년
又以義禁府言啓曰。因洪忠監司李崇祜狀啓。刑曹粘目內。公山前營將洪雨輔。移本府處之事。允下矣。洪雨輔時在任所云。依例發遣府書吏。交代後拿來。何如。傳曰。允。
정조 5년
又以義禁府言啓曰。沃溝前縣監姜彝正。拿囚之意。敢啓。傳曰。知道。
정조 5년
又以義禁府言啓曰。會寧浦前萬戶劉昌徵。拿囚之意。敢啓。傳曰。捧供以聞。
정조 5년
又以義禁府言啓曰。龜山僉使李東植。拿囚之意。敢啓。傳曰。知道。
정조 5년
副修撰沈樂洙疏曰。伏以。臣猥陳自劾之章。乞被不職之罪。斷斷寸心。誠非外飭而反承聖批。不惟不罪。又使臣察職。臣誠窮蹙。歷累日。而不持所以自措也。臣之自引。義非一二。雖不敢復煩。而微諒有執。株守難改。臣雖含恩畏義。一欲拜命於天陛。而義不敢復冒一日之職。重貽三司之羞。累逋恩命。冞增惶蹙。情窮理極。又復哀籲。伏乞聖明。亟削臣職。以安愚分焉。臣於前後辭章。情先急自引。語不給於他說。竟未得悉暴危衷。顧今私義。亦不宜有言。而若復憂世運之方陂。痛人理之將絶。則又不敢不陳也。臣之昨春初疏。敢以士夫廉恥。爲世道治亂之機。而有未得盡其說焉。殿下誠觀前史。名爲儒士。而甘受權奸之指使。親猶父子。而潛售藉賣之厚利。羽翼凶徒。鼓唱邪說者。此固千古所無。而亦豈一朝一夕之故耶。病必有售。漸則先萌。臣固知世道瓦裂。自龜柱招誘士夫而始也。假飾義理。傅會言議。必欲傾一世而輪一局者。路人可知其心。而自稱士流者。沾沾然推許以義理領袖。竟有量翼之變。及夫大案昭揭。鳥駭獸走。前日攻濁之議。又不知抛棄何處。乃復稍稍入國榮套中。傾身事之。國榮末梢。依藉以爲聲勢者。亦非別人。卽龜柱死友。則惟其賊義理而媒榮利者。前後一伎倆。而士夫廉恥。已無可言。先儒所謂吮癰呧痔。必至於無所不爲者。猶可畏已。況彼假竊言議。驅一世而欲肆其慾。朝南暮北。無所忌畏。時移跡敗。輒稱見欺者。此不過急於媒利。喪其廉恥冉冉。至於凶害而不自知也。嗚呼。國家所以維持。朝廷所以矝式。惟賴士流。而所謂士流。終始爲凶賊之資斧而止。吁亦痛矣。殿下始不誅龜柱。小不忍而大害義。使國榮依藉生心者。又其血黨。而龜國兩賊。始若有異。終乃相合。遂使人心憂懼。世道波盪。此臣前疏。所謂自龜柱爲今日之國榮者也。殿下又不惕然動念。思所以懲治。而爲兩賊腹心者。三司之論。今已迭發。而或罪不當法。或秩猶如舊殿下之仁。以仁傷仁。世道之漸染詿誤。如水浸紙。臣竊惜之。所謂士流之始入龜柱也。有議之深憂漆室者。爲世道永歎。而十餘年來。不幸累中。臣知其前後世變之千奇萬怪。無一不由於是。疾首痛心。不忍正視。一言再言。至於三四而不知止也。方今之勢。邪氣已固。眞元日鑠。此誠存亡治亂之一大機也。誠願聖明。亟從三司共公之論。使一世皆知廉恥之不可拚棄。義理之不可假誣。屛除邪氣。扶接眞元。則方陂之世運可平。將絶之人理復存。庶致和平之福。允爲祈永之方。若臣愚陋。雖不敢復廁於三司之列。而庶幾奔走於百工之末。拭目而覩聖治也。臣無任瞻天望雲。祈懇惶恐之至。答曰。省疏具悉。爾惡其稱。我惜其名矣。至若三司之論。惟從惟靳。裁量有素。爾其勿辭察職。
정조 5년
京畿監司李鎭衡疏曰。伏以。臣欲說君恩。天地莫量。五六年間。叨玷名器。多是臣不曾自期。人不以期臣者。而每緣退遜之志弱。惑激之心勝。盈箱除誥。隨下皆膺。至於藩宣重寄。亦且晏然承當。歲已周矣。臣雖至愚。豈少報效之願。而才本無當。那免孤負之歸。不識不知之中。諐郵之積。非不多矣。一荷聖度之包容。俾不至于大戾。此生頂踵。皆造化力也。每一念及。徊徨蹜踖。感懼之情。不自名狀。顧臣受氣最薄。早嬰奇疾心肺之間。有物如刃。當寒當暑。輒皆作孽。乍飽乍飢。隨卽爲患。方其發作之時。人鬼只爭一髮。雖在言動平常之際。其危則如抱虎而處。未嘗頃刻而無戒心。近年以來。症益沈痼。發益頻數。今則血槁而肌鑠。息短而步萎。諸般癃癈之形。居然畢具矣。以官爲家。昔人所譏。不能者止。聖訓攸在。而臣則以觀風之地。爲養痾之所。因循不決。盤礴至今。視簿書於呻囈之中。惛錯可知。雜刀圭於朱墨之間。公私相妨。雖欲久戀優好實無其勢。惟有丐解職名。少延危喘。玆不得不猥陳切懇。仰瀆崇聽。臣於去就之際。不能情外飾讓。天鑑庶幾照燭。伏乞俯諒貞疾之難强。特許重任之亟遞。以安私分。以幸官事焉。臣無任屛營祈懇之至。答曰。省疏具悉。處外旣久。業欲移內。所辭許施焉。
정조 5년
辛丑閏五月二十二日卯時。上御涵仁亭。抄啓文臣試講入侍時。試官吏曹參議沈念祖。同副承旨鄭志儉。左承旨徐有防。假注書趙衍德。編修官張顯慶。記事官文采五。以次進伏訖。念祖曰。試講今是初番。講章當以抽栍。而專一編進講乎。上曰。日熱如此。不必盡編。只以一章應講。可也。志儉曰。二直提學。今已入來。則臣之檢校之任。似當減下矣。上曰。此與有司掌務之任。抑有異焉。不必減下矣。若以譬之實注書入來旋出。則亦有假注書仍察之例。何必以減下爲辭乎。仍命開講。檢書官呼講官名。李時秀進講大學傳一章訖。上詢文義云云。時秀對曰。云云。念祖志儉。問文義云云。時秀曰。云云。文義見摛文院講義訖。時秀以退。李益運進講。上曰。李鼎運。今在何處。而久不爲館職乎。有防曰。頃在罷職中。而今纔敍用。姑未付職矣。講訖。益運以退。李宗爕進講。上曰。前春書納講義者。與應講時所對。全不相侔。何爲而如是乎。宗爕曰。果以考經演義。故過有敷演者矣。上曰。事涉無實。此後則雖或考經演義。主執所對文義。以爲演釋。可也。講訖。上曰。處暑前有難親臨開講。當依春坊故事。拈出講章。設爲條問。齎送爾等。爾等博考經傳。敷釋文義。而當以已見。不必借也。是甚誠實之道。書納之後。予當抽栍。一二講員。親自問難。此時所對。若不如在家演義。則必有論責之擧。而試題亦當齎送。爾等竝着意爲之。可也。念祖曰。若以在家書呈。則日字。似有寬限之道矣。上曰。限以三四日猶足矣。上曰。處暑前不爲開講。則有故者似當乘間下鄕。此講官欲爲往覲乎。宗爕曰。今姑以病難往矣。念祖曰。講官若有下鄕者。則講章試題。亦當齎送於所住處乎。上曰。事當如是矣。講畢。講官等以次先退。上曰。雨勢如此。宮墻多圮。若以盡數改築。則經費有不可勝言矣。有防曰。果然矣。上曰。閭閻間亦有頹壓之患乎。有防曰。然矣。命退。承史以次退出。
정조 5년
辛丑閏五月二十二日酉時。上御涵仁亭。左副承旨檢校官入侍時。左副承旨金宇鎭。檢校官鄭志儉。假注書趙衍德。編修官張顯慶。記事官文采五。以次進伏訖。上曰。俄聞兵判。久留東營云。可想其勞。卽爲退還事。分付。顯慶承命出傳。命宇鎭。書畿伯李鎭衡疏批。校理沈樂洙疏批。掌令金晩耇疏批訖。上曰。掌令。誰也。志儉曰。牧使金蓍耇之兄矣。上曰。無言之時。如是論列。亦甚可尙矣。上曰。今夕日氣。似有開霽之望矣。志儉曰。久霖之餘。其所開霽。有未可知矣。命書傳敎曰。次對明日來會。又命言傳敎曰。溽暑無前。初庚在卽。此時月講課製之設場赴試。上下俱未免疲憊。如是則易歸文具。難責實效。亦非弛張得宜之義。始自今朔。再次講。至處暑日。月講姑停。親臨製述準此。然一味抛置。則是爲作撤。況當初節目中。在外未參講人。問目試題。猶有書送之文焉。且遇不講日。進故宮二事。自是有宋以來美制矣。春坊好問錄故事之式。予又至今不忘。月講姑停間。準設講次數。自上書下條問之目。試官各以已見。又出條問之目。一依講義例。分送講員。使之三四日內。條對以進之。製述不躬臨。而書下御題。則亦依應製例。在家製進。志儉曰。抄啓文臣試講。自今朔再次講。至處暑日姑停事。下敎矣。今朔親臨講。姑未擧行。此則何以爲之乎。上曰。停。可也。出擧條志儉曰。內閣日記。檢書官以爲修納。而昨日日記。今日不修。則例有論責之規。而若値講試之日。則修納講說。自無暇隙。不可以定日致責。以爲寬限。似宜矣。上曰。此亦公頉。勿論。可也。上曰。疑禮予不欲觀之。大抵古禮今禮。隨俗有殊。不可執一以論矣。志儉曰。其文則好矣。上曰。參同契。爾其見之乎。志儉曰。姑未熟覽而篇義則專尙六十四卦矣。上曰。太玄經。亦甚美好矣。志儉曰。司馬所謂此是窺見天地之心云。而大體則符合節候。推演以成之文矣。志儉曰。詣閤時卽見李儒敬。則以謂雨水大漲。艱辛入來。而齊陵陵上。則姑無頉處。曲墻則大段頹圮云矣。上曰。陵官何如是誤報也。初聞此報。予甚驚惕矣。若如宣傳官所傳。則陵官極爲未瑩矣。志儉曰。必是爽報而然矣。命退。承史以次退出。
정조 5년
行都承旨嚴璹藥院直。左承旨李在學坐。右承旨李養鼎坐直。左副承旨金宇鎭坐直。右副承旨鄭志儉摛文院直。同副承旨丁範祖在外。注書二員未差。假注書趙興鎭病趙衍德藥院直。事變假注書姜彙鈺仕。
정조 5년
傳于李在學曰。右承旨入侍。